Агенцијата за заштита на правото на слободен пристап до информациите од јавен карактер согласно член 109 став 9 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Д. П.Н., адвокат од Берово, поднесена против ЈЗУ Здравствен дом Берово, по предметот Барање за пристап до информации од јавен карактер, на 25.11.2024 година го донесе следното

**Р Е Ш Е Н И Е**

 1.Жалбата изјавена од Д. П. Н., адвокат од Берово, поднесена против ЈЗУ Здравствен дом Берово, заведена во Агенцијата под бр.08-320 на 15.11.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

**2.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Д. П.. Н., адвокат од Берово, како што е наведено во Жалбата, на 17.10.2024 година поднела Барање за пристап до информации од јавен карактер до ЈЗУ Здравствен дом Берово, со кое побарала „да бидам запознаена со законски изготвено решение“ од следните информации:

„Дали во периодот од 2022, 2023 и 2024 година Здравствен Дом Берово има склучено договори за адвокатски услуги? Ако е ангажиран адвокат или правно лице за давање правно консултативни услуги-барам податок за висината на месечниот хонорар и информации за склучени договори доколку ги има и тоа:

1. Информација колку на број, со кого и датум кога се склучени договорите?
2. Список на ангажирани правни лица за давање адвокатски услуги?
3. Одлука за ангажирање правни лица за давање адвокатски услуги?
4. Начин на кој е избрано правното лице за давање адвокатски услуги (ако е преку јавна набавка Извештај за спроведена постапка за доделување на Договор за јавна набавка и Одлука за избор на најповолна понуда)
5. Дали при изборот на правно лице за застапување на Институцијата добиена е Согласност од Управниот Одбор за склучување на ваков вид на договор?
* Дали во текот на 2022, 2023 и 2024 година има барања за поведувања на прекршочни постапки против Здравствен Дом Берово или евентрулано прекршочки налози, од која дата се издадени од надлежна институција и на која дата се пристигнати до Здравствен Дом Берово?
* Колку пати во текот на 2022, 2023 и 2024 година се воделе постапки за наплата на побарувања од работен однос каде што Здравствен Дом Берово се јавува како тужена страна?“

Барателот на информации достави Жалба преку Имателот на информации до Агенцијата, заведена во Агенцијата под бр.08-320 на 15 .11.2024 година. Во Жалбата е наведено: „Од страна на Имателот на информацијата добив Одговор заведен под нивен број 03-191/2 од 24.10.2024 во кој истите ме известуваат дека, поради сложеноста и обемноста на моето барање, можам да извршам увид во просториите на ЈЗУ Здравствен Дом Берово, во целокупната документација и соодтветно да добијам препис од бараните податоци. На вака поставеното известување од моја страна во електронска комуникација, односно на маил адресата на Здравствен дом Берово соодветно е предложен датум за увид и препис (прилог маил) по кој маил до ден денес заклучно со 06.11.2024 година немам добиено одговор. Потенцирам дека јас во моето барање првично испратено до Имателот на информација не барав увид во документација, туку барав законски изготвено решение со прецизни одговори...“

Агенцијата со електронски допис бр.08-320 од 15.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 25.11.2024 година до Агенцијата достави Одговор на жалба бр.03-191/5 од 21.11.2024 година, заведен во Агенцијата под бр.08-320. Во Одговорот е наведено: „...на електронската пошта на е-маил адресата на ЈЗУ ЗД Берово, Жалителот, доставил допис – известување за вршење на увид за термини на кои навел дека „по моето барање ми одговараат следните термини“...со назнака да биде известена „во текот на денешниот или евентуално и најдоцна до утре“, а воопшто не го зела во предвид начинот и функционирање на вршење на здравствената дејност на Јавната здравствена установа од една страна...“

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган** поради следното:

Агенцијата, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Имателот на информации не ги испочитувал одредбите од Законот за слободен пристап до информации од јавен карактер, со тоа што не постапил согласно член 20 став 1 од Законот за слободен пристап до информации до јавен карактер кој гласи „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Барателот на информации со поднесеното Барање за пристап до информации од јавен карактер од 17.10.2024 година не конкретизирал во која форма и на нкој начин сака да се запознае со бараната информација, туку навел: „да бидам запознаена со законски изготвено решение“, од што Агенцијата констатира дека Барателот се согласува на било каков начин Имателот на информации да му овозможи пристап до бараните информации.

Агенцијата му укажува на Имателот на информации дека е должен при повторното постапување по Барањето на Барателот да му овозможи пристап до бараната информации во форма и начин што се поповолни за Барателот, доколку му овозможува пристап со увид на документацијата, Имателот на информации е должен да определи заеднички термин, кој му одговара и на Барателот и на службеното лице кај Имателот на информации.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеи 1, 18 и 22 од истиот Закон, е должен да ја информира јавноста со објавување на податоци од негова надлежност, целокупната документација за јавните набавки, за концесиите и за договорите за јавно-приватно партнерство и другии информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации на Барателот.

Согласно погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**